KARANSÉN 6
Dawuda tun tɛ silanna
I ba silan, i yé mun kɛla ? — Tumadôn i yé wala i na ni i fa lé fɛ kôsa élu yé i madɛmɛn. Kɔni mɔɔ gbɛrɛ yé yén mɛn disé i madɛmɛnna fanan. A fanka warani ka tɛmi mɔɔ bɛɛ kan. I ka wô tii lɔn ? — Wô tii yé Yahuwa Alla lé di. Kitabu yé kamérén dô la kô fɔla, mɛn tɔɔ tɛrɛ kô Dawuda. A tun ka a lɔn kô Yahuwa tun di a madɛmɛn kô bɛɛ rɔ, wô kôsɔn, a tun tɛ silanna.
Dawuda tɛrɛ dénni di tuma mɛn na, a sɔrɔnbalu ka a fɔ a ɲɛ kô a yé Yahuwa kanin. Wô lé ka a kɛ, Dawuda tun tɛ silanna hali ni kô masilannilu tun bara a masɔrɔn. A tun ka a lɔn kô Yahuwa yé a diɲɔn lé di, kô Yahuwa tun di to a madɛmɛnna. Wati dô la, Dawuda tɛrɛ a djantola saa dôlu rɔ, djaraa bélébélé baa dô ka saa dô mina ! I ka a lɔn Dawuda ka mɛn kɛ wô rɔ ? A ka djaraa wô gbɛn ka a faa a bolo gbansan la ! Wô kɔ, ursi wara dô ka saa dô fanan mina tuma mɛn, Dawuda ka wô fanan faa ! Ilé ɲanan, djôn ka Dawuda madɛmɛn ? — Yahuwa lé ka a madɛmɛn.
Wati dô rɔ, Dawuda ka a djidja kôsɛbɛ. Israyɛli bɔnsɔnlu ni Filise kalu tun yé kɛlɛla. Filise kalu la sɔrɔdasi dô tun yé mɔɔ djan yɛrɛyɛrɛ lé di ! A tɔɔ lé tɛrɛ kô Goliyade. Mɔɔ djan wô tun yé Israyɛli bɔnsɔnlu la sɔrɔdasilu mayɛlɛla ka Yahuwa mayɛlɛ ɲan kélén wô ma. Goliyade lani baa lé tɛrɛ a yɛrɛ la, wô lé ka kɛ a ka fɔ Israyɛli bɔnsɔnlu la sɔrɔdasilu ɲɛ kô élu yé na a kɛlɛ. Kɔni Israyɛli bɔnsɔnlu bɛɛ tun bara silan kɛɛ wô kɛlɛ kô ma. Kuman wô séla Dawuda ma tuma mɛn, a ka a fɔ Goliyade ɲɛ kô : « N di i kɛlɛ ! Yahuwa di n madɛmɛn, n di i nɔ ! » A yé i kɔnɔ kô Dawuda djidjani tɛrɛ ? — Ɔ-ɔn, a djidjani baa lé tɛrɛ. I yé afɛ ka a lɔn mɛn kɛla wô kɔ ?
Dawuda ka ala tafura ta ani kaba fitini lôlu, ka wa i lɔ mɔɔ djan wô ɲɛ. Goliyade ka a yé tuma mɛn kô Dawuda tɛrɛ kamérén lé di, a ka Dawuda mayɛlɛ ! Kɔni, Dawuda ka a fɔ a ɲɛ kô : « I yé nala murubaa lé di n né kan ma, kɔni n né yé nala Yahuwa tɔɔ lé di i kan ma ! » A ka kaba bila ala tafura kɔnɔ, ka a bori ka wa Goliyade kɔ, ka kaba lafili Goliyade ma. Kaba wô dônna Goliyade tin na ! Mɔɔ djan wô béla duu ma, ka saa ! Filise kalu silanna kôdjuya fɔ ka élu bori. Dawuda tɛrɛ kamérén lé di, kɔni a séla mɔɔ djan wô nɔla di ? — Yahuwa lé ka a madɛmɛn, fanka yé Yahuwa la ka tɛmi mɔɔ djan wô la !
Dawuda la taliku yé mun yirala i la ? — Fanka yé Yahuwa la ka tɛmi mɔɔ bɛɛ la. A dôn yé i diɲɔn lé di. Wô rɔ, i bara silan tuma-ô-tuma, la a la kô Yahuwa di i madɛmɛn i yé sé i djidjala !
MƐNLU KARAN ILA KITABU KƆNƆ
Zaburu 56:3, 4, TMN
Samuyɛle I 17:20-54, TMN
min_Latn dyu_Latn bam_Latn bam_Latn bam_Latn bam_Latn bam_Latn dyu_Latn dyu_Latn kab_Latn